Likumprojekts

**Grozījumi Bērnu tiesību aizsardzības likumā**

Izdarīt Bērnu tiesību aizsardzības likumā (Latvijas Republikas Saeimas un Ministru Kabineta Ziņotājs, 1998, 15.nr.; 2000, 8., 12.nr.; 2001, 24.nr.; 2002, 23.nr.; 2003, 12.nr.; 2004, 12.nr.; 2005, 8.nr.; 2006, 22.nr.; 2007, 9.nr.; 2008, 15.nr.; 2009, 14., 23.nr.; Latvijas Vēstnesis, 2009, 193.nr.; 2010, 47., 205.nr.; 2011, 112., 132.nr.) šādus grozījumus:

1. Izteikt 20.pantu šādā redakcijā:

"**20.pants. Ar bērna tiesību aizsardzību saistīto lietu izskatīšana**

(1) Lai skatītu lietas, kas saistītas ar bērna tiesību aizsardzību, speciālās zināšanas bērna tiesību aizsardzības jomā ir jāapgūst:

1) ārpusģimenes aprūpes iestāžu vadītājiem un sociālajiem rehabilitētājiem;

2) bāriņtiesu priekšsēdētājiem, bāriņtiesu priekšsēdētāju vietniekiem un bāriņtiesu locekļiem;

3) vispārējās izglītības, profesionālās izglītības un interešu izglītības pedagogiem;

4) Izglītības kvalitātes valsts dienesta speciālistiem;

5) jaunatnes lietu speciālistiem;

6) pašvaldību administratīvo komisiju vadītājiem vai pašvaldību administratīvo komisiju bērnu lietu apakškomisiju vadītājiem;

7) valsts un pašvaldību pedagoģiski medicīnisko komisiju vadītājiem;

8) sociālajiem darbiniekiem, kuri strādā ar bērniem un ģimenēm, un sociālo dienestu vadītājiem;

9) sociālajiem pedagogiem un psihologiem, kuri strādā ar bērniem;

10) Valsts bērnu tiesību aizsardzības inspekcijas inspektoriem;

11) pašvaldību policijas darbiniekiem;

12) Valsts probācijas dienesta darbiniekiem;

13) Valsts policijas darbiniekiem;

14) prokuroriem;

15) advokātiem;

16) tiesnešiem;

17) ieslodzījuma vietu darbiniekiem, kuri strādā ar nepilngadīgajiem.

(2) Lai šā panta pirmās daļas 13., 14., 15., 16. un 17.punktā minētie speciālisti apgūtu speciālās zināšanas par saskarsmi ar nepilngadīgo kriminālprocesa laikā, Valsts bērnu tiesību aizsardzības inspekcija nodrošina mācības atbilstoši likumā par valsts budžetu kārtējam gadam piešķirtajiem līdzekļiem.

(3) Kārtību, kādā apgūstamas šā panta pirmajā un otrajā daļā minētās speciālās zināšanas, kā arī mācību programmu saturu un apjomu nosaka Ministru kabinets.

(4) Iesniegumus un sūdzības, kas saistītas ar bērna tiesību aizsardzību, izskata nekavējoties.

(5) Bērnam tiek dota iespēja tikt uzklausītam jebkādās ar viņu saistītās procedūrās, it īpaši iztiesāšanā un administratīvajās procedūrās, vai nu tieši, vai ar sava likumiskā pārstāvja vai attiecīgās institūcijas starpniecību.

(6) Lietas, kas saistītas ar bērna tiesību vai interešu nodrošināšanu un kurās ir iesaistīts nepilngadīgais, ir prioritāras."

2. 50.pantā:

aizstāt ceturtajā daļā vārdu "materiālus" ar vārdiem "materiālu vai sagatavo vai demonstrē pornogrāfisku priekšnesumu";

izteikt piekto daļu šādā redakcijā:

"(5) Bērnu aizliegts iesaistīt pornogrāfiska rakstura materiāla izgatavošanā vai izplatīšanā, kā arī pornogrāfiska priekšnesuma sagatavošanā vai demonstrēšanā."

3. Izteikt 70.panta pirmo daļu šādā redakcijā:

"(1) Visu bērna tiesību aizsardzības subjektu pienākums ir jebkurā gadījumā sniegt palīdzību bērnam, kuram tā nepieciešama, izvērtējot konkrētā bērna vajadzības un attiecīgās situācijas apstākļus. Ja ir šaubas par personas nepilngadību, persona līdz viņas vecuma noskaidrošanai tiek uzskatīta par nepilngadīgu un viņai tiek nodrošināti atbilstoši palīdzības pasākumi."

4. Papildināt 72.pantu ar 5.1daļu šādā redakcijā:

"(51) Šā panta piektajā daļā minētā izziņa no Sodu reģistra ir pieprasāma arī par personām, kuras veiks brīvprātīgo darbu tiešā saskarsmē ar bērniem."

5. Papildināt 73.panta pirmo daļu pēc vārda "vardarbību" ar vārdiem "un noziedzīgu nodarījumu vai administratīvu pārkāpumu".

6. Papildināt pārejas noteikumus ar 20.punktu šādā redakcijā:

"20. Šā likuma 20.panta pirmajā daļā minētās personas, kuras nav apguvušas speciālās zināšanas bērnu tiesību aizsardzības jomā vai speciālās zināšanas par saskarsmi ar nepilngadīgo kriminālprocesa laikā, lai skatītu ar bērna tiesību aizsardzību saistītās lietas, minētās speciālās zināšanas apgūst līdz 2015.gada 1.janvārim."

7. Izteikt informatīvo atsauci uz Eiropas Savienības direktīvu šādā redakcijā:

"**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no:

1) Padomes 2004.gada 29.aprīļa direktīvas 2004/83/EK par obligātajiem standartiem, lai kvalificētu trešo valstu valstspiederīgos vai bezvalstniekus kā bēgļus vai kā personas, kam citādi nepieciešama starptautiska aizsardzība, šādu personu statusu un piešķirtās aizsardzības saturu;

2) Eiropas Parlamenta un Padomes 2011.gada 13.decembra direktīvas 2011/93/ES par seksuālas vardarbības pret bērniem, bērnu seksuālas izmantošanas un bērnu pornogrāfijas apkarošanu, un ar kuru aizstāj Padomes Pamatlēmumu 2004/68/TI."

Likums stājas spēkā 2013.gada 18.decembrī.

Tieslietu ministrs

Jānis Bordāns